《定州观东坡雪浪石歌》
清代·向光谦

楚南少人而多石，此语吾闻诸柳侯。我亦自是石之一，远寻石友来定州。

定州城北众春园，槐柳夹道绿映门。抠衣直下石公拜，安知中无苏子魂。

黑白相错石之文，盛以芙蓉丈八盆。惜哉无人作飞雨，不见中流雪流奔。

我为若歌若起舞，平泉木石在何许。当时不遇苏长公，也应终古閟尘土。

独恨楚石空嶙峋，平生拂拭竟何人。

作者简介：向光谦，字梅修，湖南桃源人。道光己酉拔贡，官宣恩知县。有《秦人宅藏稿》。